Kaszaházi Joó Lajos (1787-1830), munkácsi lakosnak a neje, az eperjesi evangélikus származású beölsei Buday Krisztina volt. Az ő gyermekük kaszaházi Joó Lajos (1814-1906), kisbégányi földbirtokos, 1848-as honvédkapitány, aki az ismeretlenségből emelte fel családját. Idős korára Bereg vármegye egyik legtehetősebb földesura volt. Feleségül vette tövisi és füzeséri Füzesséry Etelkát. Házasságukból több gyermek született, de közülük csak Etelka maradt életben. Második felesége Füzesséry Jolán (1830-1899) asszony, tövisi és füzeséri Füzesséry Gábor (1794-1854), Bereg vármegye alispánja, táblabíró, országgyűlési követnek a lánya. Joó Lajos és Füzesséry Jolán házasságából három leány- és egy fiúgyermek született: kaszaházi Joó Etelka, bánhegyesi Kulin Gyula neje; kaszaházi Joó Jolán (1861-1939), derczeni Dercsényi Ferenc (1860-1928) házastársa; kaszaházi Joó Júlia; és kaszaházi Joó Zsigmond, szolyvai szolgabíró.